[{"text_idx": "#000000", "text": "Arda kaj multkolora interlingvistika sesio en la suna Poznano"}, {"text_idx": "#000001", "text": "La studentoj de la trijaraj Interlingvistikaj Studoj de la Universitato Adam Mickiewicz (UAM) en Poznano (Pollando) atingis sian sesan, do lastan semestron per la februara sesio (1-7 feb 2020). En la lasta jaro ili jam laboris en du specialig\u0302oj: komunikado kaj instruado, krome komencis pretigi la finlaboraj\u0302on kiun ili defendos kadre de la lasta ekzameno en septembro.\nAl la komunikada specialig\u0302o \u2013 krom la lokaj stabanoj Ilona Koutny kaj Michael Farris koncerne la lingvajn aspektojn de komunikado \u2013 kontribuis c\u0302i-foje ankau\u0306 pola psikologino Danuta Leyk pri psikologiaj aspektoj de komunikado kaj prof. Bengt-Arne Wickstro\u0308m, konata specialisto pri lingvoekonomio per kurso pri la ekonomiaj kaj politikaj aspektoj de komunikado. Cetere, li prezentis ankau\u0306 anglalingvan prelegon pri lingvopolitiko kadre de la sciencaj prelegoj de la Etnolingvistika Instituto (kie nun funkcias la Studoj) la 5an de februaro."}, {"text_idx": "#000002", "text": "Al la instruista specialig\u0302o alig\u0302is ankau\u0306 aliaj partoprenantoj por unu jaro kadre de la instruista trejnado kiu realig\u0302as en la kunlaboro de UAM, ILEI kaj Edukado.net. Katalin Kova\u0301ts gvidis la plejparton de la specialig\u0302o kun granda elano kaj sukceso. Kontribuis al la programo Zso\u0301fia Ko\u0301ro\u0301dy el la Interkultura Centro en Herzberg kaj Ilona Koutny i.a. prezentante tiklajn problemojn el esperanto-gramatiko. Mallongan kurson pri esperanto-literaturo gvidis Anne Jausions, eksstudentino de la Studoj."}, {"text_idx": "#000004", "text": "Sume partoprenis la sesion 17 studantoj: sep el la postdiplomaj studoj kaj dek el la instruista trejnado, ili venis el nau\u0306 landoj (Brazilo, Francio, Germanio, Italio, Koreio, Meksiko, Pollando, Rusio, Usono), inter ili ankau\u0306 akademianoj. Bedau\u0306rinde la c\u0302ina partoprenantino, G\u0302oja ne povis veni pro la epidemio en C\u0302inio."}, {"text_idx": "#000008", "text": "Lastataga foto el la albumo de Edukado.net."}]